कहा- सोनिया गांधी की खुलेआम बेइज्जती की गई, वसुंधरा धारीवाल को अरेस्ट कराने वाली थीं, मैंने बचाया
Sachin Pilot Exclusive Interview - Congress Leader Attacks On Rajasthan CM And BJP Vasundhara Raje. पूर्व डिप्टी सीएम सचिन पायलट ने मुख्यमंत्री अशोक गहलोत और उनके समर्थक नेताओं के खिलाफ जमकर हमला बोला है। पायलट ने तल्ख अंदाज में गहलोत के आरोपों का जवाब देने के साथ
‘पार्टी अनुशासन की बात उनको नहीं करनी चाहिए जो 25 सितंबर की घटना में शामिल थे। विधायकों से इस्तीफे दिलवाकर अपनी ही सरकार को गिराने के कगार पर कौन लेकर गया? किसके दबाव में काम हुआ?’
‘मैं व्यक्तिगत तौर पर सबका सम्मान करता हूं, लेकिन कोई महिला है, पुरुष है, हिंदू है, मुसलमान है, इसकी आड़ में दुबक के जिम्मेदारी से नहीं बच सकते।’
अपनी ही सरकार के खिलाफ जनसंघर्ष यात्रा निकाल रहे पूर्व उपमुख्यमंत्री सचिन पायलट ने दैनिक भास्कर के साथ विशेष बातचीत में मुख्यमंत्री अशोक गहलोत और उनके समर्थक नेताओं के खिलाफ जमकर हमला बोला है।
पायलट ने तल्ख अंदाज में गहलोत के आरोपों का जवाब देने के साथ पूर्व सीएम वसुंधरा राजे पर फिर तीखा हमला बोला है। पायलट ने कहा- जब मैं पेपरलीक और बीजेपी के करप्शन पर बोलता हूं तो लगातार मुझ पर आरोप लगाते हैं। तीन साल से कोई आरोप लगे नहीं।
पायलट ने शांति धारीवाल के उस बयान पर करारा पलटवार किया, जिसमें उन्होंने कहा था कि गहलोत ने बड़े बड़े नेताओं को निपटा दिया। पायलट ने कहा- धारीवाल साहब ने जिस तरह बोला, वह मैं देख रहा था। वह उस वक्त के उन नेताओं के लिए ठीक बात नहीं है।
एक बार तो वसुंधराजी ने धारीवाल साहब को अरेस्ट करने का पूरा मन बना लिया था। मैं उस समय प्रदेश अध्यक्ष था। मैंने झंडा गाड़ कर बोला मेरे पार्टी के नेता पर कोई कार्रवाई करेगा तो मैं उनके सामने खड़ा हो जाउंगा। मैंने अध्यक्ष होने के नाते अपने नेता का बचाव किया था।
भास्कर ने सचिन पायलट से कई सवाल पूछे…
पढ़िए किस सवाल का क्या जवाब दिया पायलट ने…
भास्कर : आपने यात्रा की घोषणा के समय ही कह दिया था-नाउम्मीद हूं, फिर यात्रा निकालने का क्या मतलब रह जाता है?
पायलट :  जब हम विपक्ष में थे तो हमने संगीन आरोप लगाए थे। साढ़े 4 साल खत्म हो गए कोई प्रभावी कार्रवाई हुई नहीं। डेढ़ साल से चिट्ठी लिखकर मुख्यमंत्री को आग्रह करता रहा, कार्रवाई हुई नहीं। जब जब मैं बीजेपी सरकार के करप्शन की बात करता हूं, पेपर लीक के बड़े सरगना हैं, कम से कम उनकी जांच तो हो।
जब मैं ऐसा बोलता हूं, लगातार मुझ पर आरोप लगाते हैं। बड़ा संयोग है कि तीन साल से कोई आरोप लगे नहीं । मुझे इस बात का संतोष है कि हम लोगों की आवाज बन रहे हैं। मैंने एक दिन पहले यात्रा की घोषणा की थी और इस तपती धूप भीषण गर्मी मेंइतने लोग साथ चल रहे हैं। मुझे लगता है कि आने वाले समय में इस पर अच्छी कार्रवाई होगी, ताकि जब चुनाव आए तो हम लोगों को बता सकें कि हमने जो कहा वो किया है।
भास्कर : अपनी ही सरकार से आप नाउम्मीद कैसे हो गए?
पायलट : मैंने कई बार निवेदन कर दिया। बीजेपी राज के करप्शन पर कार्रवाई के लिए लगातार चिट्ठी पर चिट्ठी लिखता रहा। उस समय के प्रभारी अजय माकन को भी मैंने हर चिट्ठी मार्क की थी। मैंने 1 दिन का अनशन किया। अनशन तो गांधीवादी गतिविधि होती है उसके बावजूद कुछ हुआ नहीं।
मुख्यमंत्री के धौलपुर के भाषण में कुछ खुलासे हुए उसके बाद मुझे लगा कि इच्छाशक्ति नहीं है या मजबूरी है, इसलिए कार्रवाई नहीं हो रही है। फिर भी मैं मानता हूं कि जो पद पर बैठता है, उस व्यक्ति को जन भावनाओं को सुनना चाहिए।
इसीलिए हम आग्रह को लेकर आगे निकल रहे हैं कि जल्द इस पर कार्रवाई हो। जैसे, बोर्ड अध्यक्ष डीपी जारौली थे, वो कहां है? उस मुद्दे पर क्या कार्रवाई हुई? एक दलाल था जयपुर में उसके किराए के मकान पर बुलडोजर चल गया। आरपीएसी मेंबर कटारा जिसे अरेस्ट किया है, उस पर क्या कार्रवाई की?
लोगों को मन में विश्वास में होना चाहिए कि हम लोग गंभीर हैं। पेपरलीक के इस पूरे तंत्र में, जिनमें कोचिंग सेंटर भी हो सकते है, आरपीएससी, बोर्ड हो या निजी संस्थाएं जो भी है, उसकी पूरी जांच होनी चाहिए ताकि लोगों का व्यवस्था पर विश्वास कायम रहे।
पूरा सच सामने आना चाहिए। आरपीएससी के जो मेंबर बनते हैं, उनके चयन में भी पारदर्शिता होनी चाहिए। कई सालों से इसपर आरोप लग रहे हैं। कई रंगे हाथों पकड़े गए। नौजवानों में विश्वास खत्म करने का काम हुआ है।
भास्कर : आपकी यात्रा के पोस्टर्स में राहुल गांधी और प्रियंका गांधी का फोटो नहीं है, इसके पीछे क्या कारण है? इसका क्या है मैसेज है?
पायलट : मैं कई बार रिपीट कर चुका हूं कि कांग्रेस पार्टी हमेशा करप्शन के खिलाफ रही है। मैं करप्शन के खिलाफ यात्रा निकाल रहा हूं। कांग्रेस पार्टी ने हमेशा युवाओं को प्रेरित किया है। युवाओं के हित सुरक्षित करने के लिए यात्रा निकाल रहा हूं। विषय यह है कि किन मुद्दों को लेकर मैं बात कर रहा हूं। वही मुद्दे जो पार्टी हमेशा से दशकों से रखती आई है।
भास्कर : आपने लगातार सरकार-पार्टी के खिलाफ मोर्चा खोल रखा है। प्रदेश प्रभारी और प्रदेशाध्यक्ष कह रहे हैं यह निजी यात्रा है। आप पर पार्टी को कमजोर करने का आरोप?
पायलट : पार्टी तभी मजबूत है, जब जनता साथ है। मैं जनता के बीच चल रहा हूं, उनकी बातों को लेकर चल रहा हूं और उनकी समस्याएं सुन रहा हूं। कांग्रेस हमेशा भ्रष्टाचार के खिलाफ रही है। कांग्रेस ने हमेशा नौजवानों की ही तो बात की है। वही बात मैं कह रहा हूं। यात्रा करप्शन के खिलाफ कर रहा हूं, नौजवानों के पक्ष में कर रहा हूं। हम जब पब्लिक में जाएंगे, उनकी बात को सुनेंगे, उनके हमदर्द बनेंगे तभी तो पार्टी मजबूत होगी।
भास्कर :  आपके मुद्दों का समाधान नहीं होता है तो अगला सियासी कदम क्या होगा?
पायलट : हम लोगों के साथ पैदल चलकर जयपुर जा रहे हैं। मैं समझता हूं कि सब लोगों की भावनाओं को समझा जाएगा। उस पर कार्रवाई होगी। पब्लिक के बीच रहकर जिन बातों को मैं उठा रहा हूं वो जनता केे ही मुद्दे हैं। मैं समझता हूं इसमें आम सहमति है।
भास्कर : हनुमान बेनीवाल, किरोड़ी लाल मीणा सहित कई नेताओं ने आपको पार्टी बनाने का सुझाव दिया है, क्या आप कांग्रेस छोड़कर नई पार्टी बनाने जा रहे हैं?
पायलट : हर नेता को, हर पार्टी को अपनी बात रखने का अधिकार है। मीडिया में चलता रहता है, अटकलें लगती रहती हैं। मैं तो आज भी कह रहा हूं, आगे भी कहता रहूंगा। सिद्धांत और मुद्दों की बात है, व्यक्तिगत महत्वाकांक्षा की बात नहीं है। किसी पद की बात नहीं है। पब्लिक में अपनी साख को बनाए रखना बहुत महत्वपूर्ण है।
भास्कर : आप पर सवाल उठ रहे हैं कि बीजेपी राज के करप्शन पर कार्रवाई अब क्यों याद आई? चार साल इंतजार करने के बाद ये मुद्दे क्यों उठाए?
पायलट : मुख्यमंत्री के पास गृह विभाग भी है। शुरुआत में तो हमने देखा कि कार्रवाई होगी। जब कार्रवाई नहीं हुई तो मैंने लेटर लिखना शुरू किया। मैंने कई बार भाषणों में कहा, कार्रवाई की मांग की। ऐसा नहीं कि मैं आज सोकर जागा हूं। मैं लगातार इस बात को उठाता रहा हूं। कार्रवाई नहीं हो रही, इसका जवाब मेरे पास नहीं है । यह कार्रवाई एआईसीसी नहीं कर सकती है, यह कार्रवाई सरकार करेगी।
भास्कर :  क्या लीडरशिप-सीएम को चेंज किया जाना चाहिए? आपने चेंज की बात उठाई थी, क्या उस पर अभी भी कायम हैं?
पायलट : मैंने 2020 के संदर्भ में यह बात कही थी कि एआईसीसी की कमेटी बनी थी। उसमें चर्चा होने के बाद मसौदा तैयार हुआ। एक रोडमैप तैयार हुआ। उस पर कार्रवाई में बहुत कुछ होना था। दुर्भाग्यवश अहमद पटेल जी अब इस दुनिया में नहीं हैं। लेकिन उस कमेटी ने चर्चा करके खाका तैयार किया था।
25 सितंबर को राजस्थान में जो घटनाक्रम हुआ, सोनिया गांधीजी के आदेशों की अवमानना हुई। उनकी बेइज्जती हुई। हमारी कांग्रेस अध्यक्ष के आदेशों का इस तरह उल्लंघन करके अनुशासनहीनता करना, वह मैं समझता हूं गुटबाजी है। कांग्रेस लीडरशिप की तौहीन करना गुटबाजी है, उस पर आत्मचिंतन करना चाहिए।
जिन लोगों को नोटिस दिया, उन पर अब तक क्या कार्रवाई हुई है, यह सोचने वाली बात है। अनुशासन सब पर बराबर लागू होना चाहिए। 25 सितंबर को जो हुआ कांग्रेस के इतिहास में ऐसा आज तक नहीं हुआ। कौन जिम्मेदार थे? विधायकों से इस्तीफे दिलवाकर अपनी ही सरकार को गिराने के कगार पर कौन लेकर गया? किसके दबाव में काम हुआ? उस पर भी पार्टी को सोचना चाहिए।
भास्कर : चुनावों में किसका चेहरा लेकर जाना चाहिए?
पायलट : यह निर्णय ऑल इंडिया कांग्रेस कमेटी को करना है। यह बात सही है कि सरकार में होते हैं तो स्वाभाविक रूप से मुख्यमंत्री चेहरा होता है। विपक्ष में होते हैं तो प्रदेश का अध्यक्ष चेहरा बन जाता है। भाजपा में जब सरकार हारी तो दोष परनामीजीजी को दिया या वसुंधरा जी को दिया, क्योंकि वसुंधराजी मुख्यमंत्री थी। पिछले 25 साल में तीन बार कांग्रेस सरकार बनी है और 2 बार लगातार बुरी तरह हारे हैं।
धारीवाल साहब जिस तरह बोल रहे थे। मुझे लगता है कि 1998 में हमारे बड़े बुजुर्ग नेता को दरकिनार कर नौजवान व्यक्ति अशोक गहलोत को मौका दिया। उसकी प्रशंसा करनी चाहिए। उस वक्त के अनुभवी और बुजुर्ग नेताओं का सम्मान करना चाहिए, जिन्होंने नौजवान व्यक्ति के लिए जगह खाली की। उस वक्त परसराम मदेरणाजी,नवल किशोरजी जैसे दिग्गज नेता थे।
धारीवाल साहब ने जिस तरह बोला वह मैं देख रहा था, वह उस वक्त के उन नेताओं के लिए ठीक बात नहीं है। पब्लिक लाइफ में हमेशा एक दूसरे का मान सम्मान रखना चाहिए। मेरे बारे में क्या क्या नहीं कहा गया? आप सब जानते हैं लेकिन फिर भी मैंने अपनी भाषा को मर्यादित रखा, संयम रखा। कभी ऐसे शब्दों का प्रयोग नहीं किया जो किसी को ठेस पहुंचाए। मैं विरोध करता हूं तो सिद्धांत और मुद्दों पर करता हूं।
भास्कर : आपके समर्थक विधायकों पर करोड़ों लेने के आरोप लगे, मुख्यमंत्री कई बार यह आरोप दोहरा चुके हैं। क्या मानहानि का दावा करेंगे?
पायलट : जब-जब मैं बीजेपी करप्शन का मुद्दा उठाता हूं, पेपर लीक का मुद्दा उठाता हूं तभी आरोप लगते हैं। तीन साल से आप कहां थे? आरोप लगाने में क्या है, मैं किसी पर भी लगा सकता हूं कि फलां 2000 करोड़ खा गया। आरोप लगाना बड़ा आसान है। हर नेता को पब्लिक जानती है।
हर नेता की निष्ठा उसकी ईमानदारी, उसका चरित्र और उसके पिछली कार्यशैली किसी को बताने की जरूरत नहीं। पब्लिक सब जानती है कौन क्या करता है? आज आरोप-प्रत्यारोप का समय नहीं है। हमारे पास समय कम है। 6 महीने बाद चुनाव है। हमें करके दिखाना पड़ेगा।
औरों को नीचा दिखाना, जैसे धारीवाल साहब ने किया यह गलत है। धारीवाल साहब मेरे से उम्र में बड़े हैं। एक बार तो वसुंधराजी ने धारीवाल साहब को अरेस्ट करने का पूरा मन बना लिया था। मैं उस समय प्रदेश अध्यक्ष था, मैंने झंडा गाड़ कर बोला मेरे पार्टी के नेता पर कोई कार्रवाई करेगा तो मैं उनके सामने खड़ा हो जाउंगा।
मैंने अध्यक्ष होने के नाते अपने नेता का बचाव किया था, यह समय समय की बात है। मेरा मानना है कि बातों में, शब्दों में हमेशा एक दूसरे का सम्मान करना चाहिए चाहे वह विरोधी विचारधारा का हो या कोई और।
भास्कर : आप वसुंधरा राजे पर लगातार आरोप लगा रहे हैं, उनके प्रति इतनी तल्खी का क्या कारण है? एक महिला नेता पर रोज आरोप लगाने पर सवाल भी उठ रहे हैं? 
पायलट : मैं व्यक्तिगत तौर से सबका सम्मान करता हूं। मैं कांग्रेस प्रेसिडेंट था तो भी मैंने वसुंधराजी का नैतिक विरोध किया, वैचारिक विरोध किया। संस्थाओं में जो करप्शन करती थीं, उसका विरोध किया। मैंने उन पर व्यक्तिगत हमला नहीं किया। लेकिन कोई महिला है, पुरुष है, हिंदू है, मुसलमान है, इसकी आड़ में दुबक के जिम्मेदारी से नहीं बच सकते।
मुख्यमंत्री का पद है वह जेंडर नहीं है। जो मुखिया होता है, उसकी जिम्मेदारी बनती है कि तेरा-मेरा छोड़कर सच्चाई और न्याय करे। यह बोलना कि मैं महिला हूं, मैं अगड़ा हूं, मैं पिछड़ा हूं, इस बात में कोई दम नहीं है। मैंने कभी आदर सम्मान में व्यक्तिगत तौर से कोई कमी नहीं रखी। पॉलिटिकली जो सच है, मुझे जो बोलना है वह बोलता हूं।
भास्कर : मुख्यमंत्री ने आप पर इशारों में कई आरोप लगाए हैं। यह भी कहा कि तेरी-मेरी करने वाले लोग पार्टी के वफादार नहीं होते। सीएम को क्या जवाब देंगे?
पायलट : पार्टी अनुशासन की बात उनको नहीं करनी चाहिए, जो 25 सितंबर की घटना में शामिल थे। उस दिन जो हुआ, उसका जवाब आज तक नहीं मिला है। पार्टी के लिए हमने इतना काम किया है। भाजपा को हर मोर्चे पर चुनौती दी है। हर राज्य में प्रचार किया है।
भाजपा को सीधे मुकाबले में हमेशा हराया है। पार्टी डिसिप्लिन हम अच्छी तरह जानते हैं। जब से हमारा दिल्ली में समझौता हुआ है, एक इंच भी पार्टी लाइन के अलावा न इधर गए न उधर गए। भविष्य में क्या होगा, नहीं होगा, हमारे मुद्दे इंपॉर्टेंट है।
ये भी पढ़ें- 
कर्नाटक रिजल्ट में कांग्रेस-भाजपा के लिए 4 मैसेज:गहलोत-पायलट को सिद्दारमैया-डीके की तरह एक होना पड़ेगा, बढ़ सकती है वसुंधरा की भूमिका
कर्नाटक में कांग्रेस ने जीत का डंका बजा दिया। कर्नाटक के चुनाव ने यह साफ कर दिया है कि किसी भी राज्य में चुनाव राष्ट्रीय मुद्दों के बजाय स्थानीय मुद्दों पर ही लड़कर जीता जा सकता है। कांग्रेस ने स्थानीय मुद्दों पर फोकस रखा, जिसका उसे फायदा मिला। (पूरी खबर के लिए क्लिक करें)